Dolinková, Zuzana, ministerka zdravotníctva SR (2024-01-25):
Vážená pani poslankyňa, problematike domáceho násilia a ochrane obetí sa Ministerstvo vnútra Slovenskej republiky venuje dlhodobo a systematicky. Problematika násilia vrátane domáceho násilia je obsiahnutá v rámci preventívnych aktivít Ministerstva vnútra Slovenskej republiky, resp. Policajného zboru, ktoré sú uskutočňované formou prednášok, besied pre širokú verejnosť aj pre rôzne cieľové skupiny, ale aj formou príspevkov na sociálnych sieťach a v médiách. Na webovej stránke Ministerstva vnútra Slovenskej republiky sú zverejnené odporúčania a rady pre verejnosť o možnostiach riešenia vzniknutých krízových situácií napríklad v rámci domáceho násilia či znásilnenia a taktiež sú k dispozícii aj kontakty na organizácie, kde môžu obete vyhľadať pomoc. Pri príležitosti medzinárodného dňa eliminácie násilia na ženách realizuje Policajný zbor každoročne aj celoslovenskú preventívnu kampaň s cieľom zvýšiť pozornosť verejnosti voči prejavom domáceho násilia. Príslušníci Policajného zboru pri hodnotení rizika ohrozenia vykonávajú individuálne, individuálne posudzovanie obete domáceho násilia, ktorá má podľa zákona o obetiach trestných činov status tzv. obzvlášť zraniteľnej obete, a následne prijímajú opatrenia na jej ochranu pred druhotnou viktimizáciou. Príslušník Policajného zboru môže vykázať násilnú osobu z obydlia spoločné... spoločne obývaného s ohrozenou osobou na 14 dní. Súčasťou vykázania je aj zákaz vykázanej osoby nepribližovať sa k ohrozenej osobe na vzdialenosť menšiu ako 50 metrov. Do procesu sú zapojené aj intervenčné centrá, ktoré zriadilo Ministerstvo spravodlivosti Slovenskej republiky. Príslušníci Policajného zboru tieto centrá povinne informujú o každom jednom vykázaní a následne na to nadväzuje odborná pomoc intervenčného centra. Policajný zbor má vypracovanú aj detailnú metodiku postupu v prípadoch domáceho násilia, ktorá je priebežne aktualizovaná na základe potrieb aplikačnej praxe. Súčasne prebieha zdokonaľovacie vzdelávanie príslušníkov Policajného zboru k problematike domáceho násilia. V roku 2023 bolo v spolupráci s Akadémiou Policajného zboru v Bratislave vyškolených 131 vyšetrovateľov Policajného zboru špecializujúcich sa na vyšetrovanie prípadov násilia na ženách a domáceho násilia. Zároveň je uvedená problematika zapracovaná v učebných osnovách stredných odborných škôl Policajného zboru a Akadémie Policajného zboru v Bratislave. V spolupráci so samosprávami onedlho predstavíme riešenie poddimenzovania počtu mestských policajtov, čím obnovíme viditeľnosť mestských aj štátnych policajtov v uliciach. Súčasne iniciujeme začiatok diskusie k návrhom na zadefinovanie skutkovej podstaty domáceho násilia z hľadiska postupu policajtov pri dokazovaní, precizovaní z pohľadu možnosti dokázania každého znaku skutkovej podstaty trestného činu. V kooperácii s ministerstvom školstva, vedy, výskumu a športu budeme organizovať a podporovať edukatívne akcie zamerané na prevenciu a výchovu, aby sa trestné činy eliminovali. Čo sa týka obťažovania vo verejnej hromadnej doprave, príslušníci Policajného zboru počas bežného výkonu služby vykonávajú služobnú činnosť na miestach väčšieho výskytu osôb, teda aj na zastávkach verejnej hromadnej dopravy, aj v železničnej doprave a na železničných staniciach za účelom ochrany života, zdravia alebo majetku. Počas hliadkovej a obchádzkovej služby príslušníci Policajného zboru prichádzajú do kontaktu s vodičmi mestskej hromadnej dopravy, ktorých informujú o postupe v prípade páchania protiprávneho konania cestujúcimi a ak bolo zistené protiprávne konanie, sú zabezpečené pre služobné účely kamerové záznamy, ktoré sú nasnímané bezpečnostnými kamerami umiestnenými vo verejnej hromadnej doprave. Ak dôjde k obťažovaniu vo verejnej hromadnej doprave a poškodený nadobudne podozrenie, že voči jeho osobe bolo spáchané protiprávne konanie, či už trestný čin, alebo priestupok, môže ihneď túto skutočnosť oznámiť telefonicky na tiesňovú linku 158 alebo najbližšej hliadke Policajného zboru, alebo na ktoromkoľvek obvodnom oddelení Policajného zboru. Prebieha pravidelná komunikácia a výmena informácií so zástupcami Železníc Slovenskej republiky, Železničnej spoločnosti Slovensko a Železničnej spoločnosti Cargo na všetkých úrovniach. Ďakujem, skončila som.